李廌
七夕
七夕知何夕，云是牛女期。
俚俗具瓜华，阶除儿女嬉。
繁星烂煌煌，流月湛沉辉。
群儿望鹊桥，桥端七宝帷。
彷佛想言笑，芗泽疑烟霏。
人间光阴速，天上日月迟。
隔岁等旦暮，会遇未应稀。
愿言停笑驩，察我心所祈。
我欲赐新巧，智术妙通微。
金针度彩缕，宝奁卜蛛丝。
我嗟儿女愚，勤劳徒尔为。
巧拙天所赋，乞怜真可嗤。
故拙不可厌，吾宁钝如椎。
借云得新巧，无乃醇愈漓。
吾观天垂象，列星有攸司。
牵牛常服箱，织女不下机。
牵牛教人巧，积仓岁无饥。
织女教人巧，笥箧余裳衣。
伊谁询儿女，组绣穷毫厘。
年年渡河汉，秋至次舍移。
宣淫五云上，此论乃吾欺。
吾为牛女辨，欲判千古疑。